Áslaug Arna Sigurbjörnsdóttir er fyrsti flutningsmaður frumvarpsins . Átta þingmenn Sjálfstæðisflokksins hafa lagt fram frumvarp á Alþingi þar sem lagt er til að stimpilgjald vegna kaupa einstaklinga á íbúðarhúsnæði verði afnumið . Áslaug Arna Sigurbjörnsdóttir , Óli Björn Kárason , Vilhjálmur Árnason , Páll Magnússon , Njáll Trausti Friðbertsson , Ásmundur Friðriksson , Bryndís Haraldsdóttir og Brynjar Níelsson leggja fram frumvarpið . Einstaklingum ber nú almennt að greiða 0,8% stimpilgjald vegna kaupa á íbúðarhúsnæði . Þó er veittur helmingsafsláttur þegar um fyrstu kaup er að ræða . Verði frumvarpið að lögum mun gjaldið falla alfarið niður og verður undanþágan ekki bundin við fyrstu kaup . Markmið frumvarpsins er að auðvelda fólki að kaupa sér íbúð og auka skilvirkni og flæði á íbúðarmarkaði . Í þingskjalinu segir að afnám stimpilgjald muni draga úr verðþrýstingi á húsnæðismarkaði . „ Sýnt þykir að stimpilgjald hafi áhrif til hækkunar fasteignaverðs , dragi úr framboði og rýri hlut kaupenda og seljenda . Af framangreindu má ætla að afnám stimpilgjalds af fasteignaviðskiptum muni auðvelda verðmyndun á húsnæðismarkaði með tilheyrandi aukningu á framboði sem hefur verið með minnsta móti undanfarin ár . “ Frumvarpið var áður flutt á 146. og 147. löggjafarþingi , en hlaut ekki afgreiðslu .